Awalen ireṭṭalen ittusmersen deg wammud d ireṭṭalen i d-yekkan deg tutlayt taɛrabt, udfen, refden ilugan n tjerrumt, talɣa d tseddast n tutlayt taqbaylit. Ma d ireṭṭalen n tutlayt tafransist, tuget deg wid yettusmeresen deg yinaw n yimastanen-agi ur kcimen ara deg unagraw utlayan, ur beddlen ara talɣa neɣ beddlen kan s kra, d awalen yettbanen d ijentaḍ di tutlayt taqbaylit, ayen ara aɣ-yeǧǧen ad ten-nsesmel deg umyadef, imi awalen-agi daɣen d awalen yerzan aktawal n yinaw n yimsiwal. Akken ad d-naf asemres n yiwen kan n wazun n temlellit, tamlellit gar tefyar, tumant-agi tella s waṭas, gar tutlayt taqbaylit d tefransist, asemres n wazun-agi yella imi imsiwal sɛan lexṣaṣ deg tutlayt-is (taqbaylit), dɣa, deg twuriwin nufa-d ticert n yilem s waṭas.